Niels Jørgen Langkilde (KF), 1997-11-19:
Jeg vil gerne sige tak for de mange bemærkninger til forslaget, hvoraf mange var konstruktive.
Jeg synes måske, hr. Aage Frandsen var den, der ramte mest plet, for når jeg så mig om i forsamlingen under skatteministerens indledende forelæsning, kunne jeg se, at meget af det var dunkelt, og jeg tror også, at meget af det, der er dunkelt sagt, måske også er dunkelt tænkt.
Jeg tror ikke, at alle kunne gennemskue dybderne i ministerens tale, og jeg er glad for, vi derfor får den på tryk, så vi kan studere den indgående under udvalgsarbejdet.
Men jeg forstod i alt fald, at alle ordførerne havde fattet hensigten med forslaget.
Hr. Kim Behnke havde også fornemmelse for, at det var miljøfolk, der var kommet med forslaget, fordi vi var optaget af at få mere over til havnene.
Det er meget væsentligt, og det er et element blandt mange.
Jeg ved, at Det Radikale Venstre og SF normalt er meget indstillede på at virke den vej, og derfor takker jeg
meget for de bemærkninger, der kom derfra.
Den konkurrerer med virksomheder, der på helt almindelige skattevilkår betaler skat af det samme.
Det synes vi er uanstændigt.
Jeg kan godt forstå, når hr. Kim Behnke siger
: Hvordan kan det være, at De Konservative foreslår højere skatter på erhvervslivet?
Der må være noget helt galt.
Nej, vi tænkte os om meget længe og diskuterede det meget længe, inden vi kom så langt.
Men vores filosofi er, at skal vi have opgaverne til at ligge ude i de private virksomheder, så er vi nødt til at lave lige vilkår. Det skal ikke være sådan, at offentlige virksomheder har fordelene, for så slår vi containerreparationen ihjel hos private, og så slår vi de private stevedorer ihjel.
Vi slår det ene efter det andet efter det tredje ihjel, hvis det offentlige kan udkonkurrere dem.
Rigsrevisionen har her i mandags afleveret en sag
omkring Exsos, hvor man udnyttede et offentligt monopol på en utilstedelig måde
Det har man fået mange og lange skriverier om i aviserne og andre steder.
Det er den slags, vi skal undgå.
Vi er ikke hadske i forhold til det offentlige, men når det offentlige løser opgaver, så skal det være af karakteren myndighedsopgaver, der skal løses.
Der var en bemærkning fra ministeren, jeg i hvert fald fattede og forstod til fulde, for det er noget, vi selv har arbejdet meget med, og den handlede om begrebet »i det væsentligste«.
Det var et forsøg på at lave en bagatelgrænse.
Vi var klar over, at det var et ganske vanskeligt spørgsmål, vi stod over for.
Men det, vi oplever, når vi snakker med havnefolkene, er jo, at den eksisterende lov ikke bliver fortolket, som ministeren siger.
Vi opfatter det her som en alvorlig indskrænkning og ikke som det modsatte.
Så hvis ministeren tror, at vi er interesserede i at åbne op for alskens ting, så var det det modsatte.
Det mener jeg også fremgår.
Jeg tror også, hovedparten af ordførerne har fattet, at ideen var at indskrænke det, der kunne foregå i offentligt regi af konkurrenceforvridende erhvervsvirksomhed.
Jeg mener, vi ligger inde med et problem.
Når vi får at vide, at det er et problem, og at det er noget af det, der er med til at ødelægge havnemulighederne ved siden af finansieringen af nye skibe og det ene og det andet og det tredje, så tager vi det op, og så vil vi gerne løse det.
Eller kan ministeren sikre, at den eksisterende lovgivning overholdes, så vi kan fjerne begrebet, så vil jeg ikke være uvillig til, at vi går videre ad den vej.
Den socialdemokratiske ordfører pegede meget præcist på, at der er noget udvalgsarbejde i gang i øjeblikket.
Det er vi jo også inspireret af, og det får vi jo også meldinger om, og jeg er meget tryg ved, at man under det udvalgsarbejde også vil kigge på de her aspekter.
Det tror jeg ville komme af sig selv i alle tilfælde.
Men vi har ment, at det har været meget væsentligt at få gang i vores havnevirksomheder, inden der sker en alt for stor, skal vi sige fjernelse af aktiviteter fra vore havne.
Det er jo desværre problemet mange steder, at opgaverne går fra havnene og til lastbilerne, som kan klare de her ting bedre.
Det må vi stoppe så hurtigt som muligt for at give havnene en fremtid i Danmark.
Jeg tror, de har en meget væsentlig rolle at spille, navnlig hvis vi også kan få bygget danske skibe.
Ministeren havde svært ved at forstå de specielle bemærkninger.
Ministeren sagde ikke, hvad det specielt drejede sig om, men ministeren må da godt stille yderligere spørgsmål.
Hvis der er noget, så skal vi nok være klar til at drøfte det enten i udvalget, eller hvornår ministeren måtte ønske at mødes om det.
Så vil jeg gerne kvittere hr. Aage Frandsen for SF's åbne sind over for at få gjort noget ved det.
Og helt det samme vil jeg sige til Det Radikale Venstre.
Jeg er glad for den åbenhed
Det er jo sådan set den modsatte vej, vi normalt går i øjeblikket.
Det er trenden, det er det, der virker bedst, og sådan skal det selvfølgelig være.
Jeg har kommenteret en del på hr. Kim Behnkes indlæg, og jeg vil sige, at ideen var jo netop ikke at gøre det dyrere at være på havnene.
Vi har en erfaring for, at når private driver virksomhed, så bliver det billigere.
Når der er en åben og fair konkurrence, så er der nogen, der har lyst til at etablere sig i området.
Det er simpelt hen alt for farligt. Jeg tror, at jeg grundlæggende er enig med hr. Kim Behnke.
Han har misforstået noget af forslaget, måske fordi vi ikke har formuleret det godt nok.
Vi tror grundlæggende på, at konkurrence på havnene er med til at skaffe billigere havnefaciliteter.
Og jeg kan ikke undgå her at nævne, at vi også ser et problem i, at areallejerne på havnene stiger ganske betydeligt i øjeblikket.
At Enhedslisten er imod forslaget, vil jeg gerne takke for, for så er jeg klar over, at jeg har ramt nogenlunde rigtigt.